9. การควบคุมภายใน

คณะกรรมการบริษัท บางจากปิโตรเลียม จำกัด (มหาชน)
มีความเห็นเกี่ยวกับความเพียงพอและความเหมาะสมของระบบการควบคุมภายในของบริษัทฯ
โดยสรุปการประเมินระบบควบคุมภายใน ได้ดังนี้

1. สภาพแวดล้อมของการควบคุม

บริษัทฯ
มีสภาพแวดล้อมและโครงสร้างองค์กรที่เอื้ออำนวยให้ระบบการควบคุมภายในดำเนินไปได้ตามที่บริษัทฯ
มุ่งหวัง มีเป้าหมายการดำเนินธุรกิจที่ผ่านการพิจารณาโดยคณะกรรมการบริษัทที่ชัดเจน
และวัดผลได้อย่างเป็นรูปธรรม เพื่อใช้เป็นแนวทางในการปฏิบัติงานของพนักงาน
การให้สิ่งจูงใจหรือผลตอบแทนแก่พนักงานจะผ่านการวิเคราะห์ว่าเป็นไปอย่างสมเหตุสมผล
การจัดโครงสร้างองค์กรอย่างเหมาะสมช่วยให้ฝ่ายจัดการดำเนินงานได้อย่างมีประสิทธิภาพ
ฝ่ายจัดการให้การสนับสนุนโครงการส่งเสริมด้านพลังงานทดแทนอย่างต่อเนื่อง
และให้ความสำคัญต่อความซื่อสัตย์สุจริต และจริยธรรมในการดำเนินธุรกิจ โดยในปี 2553 บริษัทฯ
ได้ปรับปรุงนโยบายการกำกับดูแลกิจการที่ดี โดยบรรจุนโยบายการทำรายการที่เกี่ยวโยงกัน
เพื่อให้การตัดสินใจเข้าทำรายการระหว่างบริษัทฯ กับบุคคล
หรือกิจการที่เกี่ยวข้องเกี่ยวโยงกันเป็นไปด้วยความโปร่งใส
ไม่ก่อให้เกิดความขัดแย้งทางผลประโยชน์ นอกจากนี้บริษัทฯ ได้จัดงาน CG Day ประจำปี ในหัวข้อ
“Anti-Corruption” เพื่อเน้นย้ำถึงการต่อต้านการทุจริต รวมทั้งได้เข้าร่วมงาน PTT Group
CG Day 2010 “The Code to Growth”
เพื่อส่งเสริมการกำกับดูแลกิจการที่ดีของกลุ่มบริษัทให้เข้มแข็งยิ่งขึ้น
ตลอดจนเสริมสร้างความเท่าเทียมกันของผู้ถือหุ้น และผู้มีส่วนได้เสียอื่น นอกจากนี้บริษัทฯ
ได้จัดให้มีมาตรการในการแจ้งเบาะแส หรือ
ข้อร้องเรียนการกระทำผิดกฎหมายจรรยาบรรณหรือพฤติกรรม
ที่อาจส่อถึงการทุจริตหรือประพฤติมิชอบของบุคคล ในองค์กร
ทั้งจากพนักงานและผู้มีส่วนได้เสียอื่นรวมถึงรายงานทางการเงินที่ไม่ถูกต้อง
หรือระบบการควบคุมภายใน ที่บกพร่อง เพื่อให้ผู้มีส่วนได้เสียช่วยสอดส่องดูแล

2. การประเมินความเสี่ยง

บริษัทฯ ได้แต่งตั้งคณะกรรมการบริหารความเสี่ยงทั้งองค์กร ซึ่งมีหน้าที่กำหนดนโยบาย ยุทธศาสตร์
และเป้าหมาย การบริหารความเสี่ยงทั้งองค์กร
พัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
สนับสนุนผลักดันให้เกิดความร่วมมือในการบริหารความเสี่ยงทุกระดับขององค์กร และดูแลให้บริษัทฯ
มีการบริหาร ความเสี่ยงที่เหมาะสม และมีประสิทธิภาพ โดยในปี 2553 บริษัทฯ
ยังให้ความสำคัญในการจัดการความเสี่ยงของ การลงทุนในธุรกิจใหม่
เพื่อสร้างความมั่นใจต่อผลตอบแทนการลงทุนให้เป็นไปตามแผน (เป้าหมาย) นอกจากนี้ยังได้
เริ่มดำเนินการเรื่อง การบริหารความเสี่ยงแบบภาพรวม (Portfolio View of Risk)
ควบคู่ไปกับการบริหารความเสี่ยง แต่ละปัจจัย
เพื่อให้มั่นใจว่าผลกระทบต่อวัตถุประสงค์เชิงกลยุทธ์ที่เหลืออยู่ในระบบที่องค์กรยอมรับได้

บริษัทฯ
ให้ความสำคัญต่อระบบจัดการด้านสิ่งแวดล้อมและความปลอดภัยที่ดีต่อชุมชนใกล้เคียงอย่างเคร่งครัดและสม่ำเสมอ
มีการพัฒนาแบบแผน วิธีการ ตลอดจนเครื่องมือและตัวชี้วัดต่างๆ
รวมทั้งมาตรการเฝ้าระวังผลกระทบที่อาจจะเกิดขึ้นกับชุมชน มีการซ้อมแผนบริหารภาวะวิกฤต
(Crisis Management Plan) รวมถึงซ้อมแผนฉุกเฉิน (Emergency Plan)
เพื่อควบคุมภาวะวิกฤต (ที่อาจจะเกิดขึ้น)
ให้กลับเป็นภาวะปกติและสามารถดำเนินธุรกิจเป็นปกติได้อย่างต่อเนื่องโดยเร็วที่สุด

3. กิจกรรมการควบคุม

บริษัทฯ มีกิจกรรมการควบคุม โดยใช้ดัชนีวัดผลการปฏิบัติงาน (KPI)
เป็นเครื่องมือในการวางแผนและควบคุม มีการแบ่งแยกหน้าที่ความรับผิดชอบ
เพื่อตรวจสอบซึ่งกันและกัน มีการกำหนดขอบเขตอำนาจหน้าที่และวงเงินอำนาจอนุมัติ
ในแต่ละระดับไว้เป็นลายลักษณ์อักษร
มีการจัดทำเอกสารหลักฐานที่เอื้ออำนวยให้มีการแบ่งส่วนและบุคคลผู้รับผิดชอบหากมีข้อผิดพลาดเกิดขึ้น
มีการดูแลป้องกันทรัพย์สินของบริษัทฯ ไม่ให้สูญหาย หรือใช้ไปในทางที่ไม่เหมาะสม
มีการติดตามธุรกรรมที่มีผลผูกพันบริษัทฯ ระยะยาว และให้ปฏิบัติตามเงื่อนไขที่ตกลงไว้
มีมาตรการป้องกันไม่ให้นำโอกาสหรือประโยชน์ของบริษัทฯ ไปใช้เพื่อประโยชน์ส่วนตน
มีการติดตามดูแลการดำเนินงานของบริษัทย่อย มีการกำหนดวิธีการเพื่อให้แน่ใจว่า บริษัทฯ
ได้ปฏิบัติตามกฎหมายและข้อบังคับที่เกี่ยวข้อง โดยในปี 2553
มีการแต่งตั้งณะกรรมการพัฒนาและส่งเสริมการควบคุมภายในเพื่อบริหารจัดการองค์กรให้มีระบบการควบคุมภายในที่ดี
โดยมีการประเมินผลการควบคุมตนเอง (Control Self Assessment)
นอกจากนี้ยังมีการสอบทานระบบงานของบริษัท บางจากไบโอฟูเอล จำกัด และบริษัท
บางจากกรีนเนท จำกัด ซึ่งเป็นบริษัทย่อย รวมถึงการให้บริษัท HSB SOLOMON ASSOCIATES LLC
ประเมินประสิทธิภาพการดำเนินงานของโรงกลั่น ในด้านการใช้พลังงาน การใช้กำลังการกลั่น
เป็นต้น โดยเปรียบเทียบ (BENCHMARK) กับโรงกลั่นในภูมิภาคเอเชียแปซิฟิก
เพื่อพัฒนาและเพิ่มศักยภาพในการแข่งขันของโรงกลั่นให้สูงขึ้นอย่างต่อเนื่อง บริษัทฯ
มีมาตรการที่รัดกุมที่เหมาะสมในกรณีที่บริษัทฯ มีการทำธุรกรรมกับผู้ถือหุ้นรายใหญ่ กรรมการ ฯลฯ
เพื่อป้องกันการถ่ายเทผลประโยชน์ เช่น
ต้องผ่านขั้นตอนการอนุมัติโดยผู้ไม่มีส่วนได้เสียในธุรกรรมนั้น
รวมทั้งมีการเปิดเผยข้อมูลการทำธุรกรรมดังกล่าวตามระเบียบของสำนักงานคณะกรรมการกำกับหลักทรัพย์
และตลาดหลักทรัพย์ และเปิดเผยข้อมูลเกี่ยวกับบุคคลหรือกิจการที่เกี่ยวข้องกันตามมาตรฐานการบัญชี

4. สารสนเทศและการสื่อสาร

บริษัทฯ มีการพัฒนาระบบสารสนเทศและระบบข้อมูลอย่างต่อเนื่อง โดยในปี 2553
มีการเพิ่มประสิทธิภาพด้านความปลอดภัยของข้อมูลด้วยการปรับปรุงศูนย์ข้อมูล (Data center)
ให้สอดคล้องกับมาตรฐาน ISO 27001
และมีการลดความเสียหายของข้อมูลและระบบงานด้วยการปรับปรุงขอบเขตการกู้คืนระบบงาน
(Disaster Recovery) ให้มากขึ้น นอกจากนี้ มีการจัดทำข้อมูลที่สำคัญต่างๆ
อย่างเพียงพอที่จะใช้ในการตัดสินใจ
กรรมการบริษัทได้รับหนังสือและเอกสารการประชุมที่มีข้อมูลเพียงพอ
ก่อนการประชุมในระยะเวลาที่กำหนดในการพิจารณารายงานการประชุมของคณะกรรมการมีการบันทึกสรุปความเห็นของกรรมการ
มีการจัดเก็บเอกสารเป็นหมวดหมู่การบันทึกบัญชีได้ปฏิบัติตามนโยบายบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจของบริษัทฯ

5. การติดตามประเมินผล

บริษัทฯ มีระบบการติดตามผลการดำเนินงาน
โดยคณะกรรมการได้เปรียบเทียบผลการดำเนินงานว่าเป็นไปตามเป้าหมายที่กำหนดอย่างสม่ำเสมอ
มีหน่วยตรวจสอบภายในรายงานต่อคณะกรรมการตรวจสอบ โดยมีการตรวจสอบ
การปฏิบัติตามระบบการควบคุมภายในที่วางไว้